Pasiūlymas EUROPOS PARLAMENTO IR TARYBOS REGLAMENTAS kuriuo iš dalies keičiamas Tarybos reglamentas (EB) Nr. 1005/2008, nustatantis Bendrijos sistemą, kuria siekiama užkirsti kelią neteisėtai, nedeklaruojamai ir nereglamentuojamai žvejybai, atgrasyti nuo jos ir ją panaikinti /* COM/2012/0332 final - 2012/0162 (COD) */





AIŠKINAMASIS MEMORANDUMAS 1. PASIŪLYMO APLINKYBĖS Sutartyje dėl Europos Sąjungos veikimo (toliau – SESV) skiriami Komisijai suteikiami įgaliojimai priimti bendro pobūdžio įstatymo galios neturinčius teisės aktus, skirtus neesminėms įstatymo galią turinčio teisės akto nuostatoms papildyti ar iš dalies pakeisti, kaip nustatyta SESV 290 straipsnio 1 dalyje (deleguotieji aktai), ir Komisijai suteikiami įgaliojimai priimti vienodas teisiškai privalomų Sąjungos aktų įgyvendinimo sąlygas, kaip nustatyta SESV 291 straipsnio 2 dalyje (įgyvendinimo aktai). Siekiant Reglamentą (EB) Nr. 1005/2008 suderinti su naujomis SESV taisyklėmis, tame reglamente apibrėžti įgaliojimai išskirti į deleguotuosius įgaliojimus ir įgyvendinimo įgaliojimus. Šio derinimo proceso rezultatas – Reglamento (EB) Nr. 1005/2008 pakeitimo pasiūlymo projektas. Pagal Sutarties 290 straipsnį teisės aktų leidėjas paveda Komisijai užduotį papildyti arba iš dalies pakeisti tam tikras neesmines to reglamento nuostatas. Komisijai turėtų būti suteikiami įgaliojimai priimti deleguotuosius aktus, kuriais ji atleistų žvejybos laivus nuo prievolės pranešti informaciją arba nustatytų skirtingus pranešimo laikotarpius, nustatytų iškrovimo ir perkrovimo operacijų, kurias atlieka trečiųjų šalių žvejybos laivai, inspektavimo standartus, pritaikytų sugautų žuvų kiekio sertifikavimo sistemą tam tikriems mažų žvejybos laivų sužvejotiems žuvininkystės produktams, įskaitant galimybę naudoti supaprastintą sugautų žuvų kiekio sertifikatą, iš dalies keistų produktų, kuriems netaikomas šis reglamentas, sąrašą, sugautų žuvų kiekio sertifikato pateikimo terminą pritaikytų atsižvelgdama į žuvininkystės produkto tipą, atstumą iki įvežimo vietos arba naudojamą transporto priemonę, nustatytų patvirtinto ekonominės veiklos vykdytojo pažymėjimo išdavimo, jo dalinio pakeitimo arba panaikinimo arba patvirtinto ekonominės veiklos vykdytojo statuso galiojimo sustabdymo ar panaikinimo taisykles, taip pat taisykles, susijusias su patvirtinto ekonominės veiklos vykdytojo pažymėjimo galiojimo sąlygomis, ir nustatytų patikrinimų, atliekamų valdant riziką, Sąjungos kriterijus. Pagal Sutarties 291 straipsnį teisės aktų leidėjas Komisijai suteikia įgyvendinimo įgaliojimus, kad būtų užtikrintos vienodos Reglamento (EB) Nr. 1005/2008 įgyvendinimo sąlygos, visų pirma: nustatyti išankstinio pranešimo formas; nustatyti iškrovimo ir perkrovimo deklaracijų pateikimo tvarką ir formas; pasitarus su vėliavos valstybėmis, patvirtinti sugautų žuvų kiekio sertifikatus, parengtus, patvirtintus arba pateikiamus elektroninėmis priemonėmis arba naudojantis elektroninėmis atsekamumo sistemomis, kuriomis užtikrinamas toks pat valdžios institucijų kontrolės lygis; nustatyti ir keisti sugautų žuvų kiekio sertifikavimo sistemų, kurias įdiegia regioninės žvejybos valdymo organizacijos ir kurios atitinka ES NNN žvejybos reglamentą, sąrašą; nustatyti visoms valstybėms narėms bendras sąlygas dėl: prašymų išduoti patvirtinto ekonominės veiklos vykdytojo pažymėjimą ir to pažymėjimo išdavimo formų ir procedūrų, patvirtintų ekonominės veiklos vykdytojų tikrinimo taisyklių, taip pat informacijos mainų tarp patvirtintų ekonominės veiklos vykdytojų ir valstybių narių institucijų, tarp valstybių narių ir tarp valstybių narių ir Komisijos taisyklių; nustatyti NNN žvejybą vykdančių laivų Sąjungos sąrašą; išbraukti laivus iš NNN žvejybą vykdančių laivų Sąjungos sąrašo; į NNN žvejybą vykdančių laivų Sąjungos sąrašą įtraukti regioninės žvejybos valdymo organizacijų sudarytus NNN žvejybą vykdančių laivų sąrašus; nustatyti nebendradarbiaujančias trečiąsias šalis; nustatytas nebendradarbiaujančias šalis įtraukti į nebendradarbiaujančių trečiųjų šalių sąrašą; išbraukti trečiąsias šalis iš nebendradarbiaujančių trečiųjų šalių sąrašo; esant tam tikroms aplinkybėms priimti neatidėliotinas priemones trečiųjų šalių atžvilgiu; nustatyti valstybių narių perduodamos informacijos apie pastebėtus žvejybos laivus formą ir nustatyti tarpusavio pagalbos taisykles. 2. KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI Konsultacijų su suinteresuotosiomis šalimis ir poveikio vertinimo neprireikė. 3. TEISINIAI PASIŪLYMO ASPEKTAI · Siūlomų veiksmų santrauka Identifikuoti Tarybos reglamentu (EB) Nr. 1005/2008 Komisijai suteiktus įgaliojimus ir juos priskirti deleguotiesiems įgaliojimams arba įgyvendinimo įgaliojimams ir tam tikras nuostatas pritaikyti prie Lisabonos sutartyje nustatytų sprendimų priėmimo procedūrų. · Teisinis pagrindas Sutarties dėl Europos Sąjungos veikimo 43 straipsnio 2 dalis. · Subsidiarumo principas Pasiūlymas priklauso išimtinei Europos Sąjungos kompetencijai. · Proporcingumo principas Šiuo pasiūlymu iš dalies keičiamos priemonės, jau esančios Tarybos reglamente (EB) Nr. 1005/2008, todėl dėl proporcingumo principo klausimo nekyla. · Pasirinkta priemonė Siūloma priemonė – Europos Parlamento ir Tarybos reglamentas. Kitos priemonės būtų netinkamos dėl toliau nurodytos priežasties – reglamentas turi būti iš dalies keičiamas reglamentu. 4. POVEIKIS BIUDŽETUI Įgyvendindama šią priemonę Sąjunga jokių papildomų išlaidų nepatirs. 2012/0162 (COD) Pasiūlymas EUROPOS PARLAMENTO IR TARYBOS REGLAMENTAS kuriuo iš dalies keičiamas Tarybos reglamentas (EB) Nr. 1005/2008, nustatantis Bendrijos sistemą, kuria siekiama užkirsti kelią neteisėtai, nedeklaruojamai ir nereglamentuojamai žvejybai, atgrasyti nuo jos ir ją panaikinti EUROPOS PARLAMENTAS IR EUROPOS SĄJUNGOS TARYBA, atsižvelgdami į Sutartį dėl Europos Sąjungos veikimo, ypač į jos 43 straipsnio 2 dalį, atsižvelgdami į Europos Komisijos pasiūlymą, perdavus įstatymo galią turinčio teisės akto projektą nacionaliniams parlamentams, atsižvelgdami į Europos ekonomikos ir socialinių reikalų komiteto nuomonę, laikydamiesi įprastos teisėkūros procedūros, kadangi: (1) 2008 m. rugsėjo 29 d. Tarybos reglamentu (EB) Nr. 1005/2008[1], nustatančiu Bendrijos sistemą, kuria siekiama užkirsti kelią neteisėtai, nedeklaruojamai ir nereglamentuojamai žvejybai, atgrasyti nuo jos ir ją panaikinti, Komisijai suteikiami įgaliojimai įgyvendinti tam tikras to reglamento nuostatas, o tam tikri įgyvendinimo įgaliojimai paliekami Tarybai; (2) įsigaliojus Lisabonos sutarčiai, tam tikrus Reglamentu (EB) Nr. 1005/2008 suteiktus įgaliojimus reikia suderinti su Sutarties dėl Europos Sąjungos veikimo 290 ir 291 straipsniais; (3) tam, kad galėtų būtų taikomos tam tikros Reglamento (EB) Nr. 1005/2008 nuostatos, Komisijai turėtų būti suteikti įgaliojimai priimti aktus pagal Sutarties dėl Europos Sąjungos veikimo 290 straipsnį, kuriais ji: – atleistų žvejybos laivus nuo tam tikrų jiems taikomų informacijos perdavimo reikalavimų arba tam tikrų kategorijų žvejybos laivams nustatytų kitus pranešimo laikotarpius, – nustatytų trečiųjų šalių laivų atliekamų iškrovimo ir perkrovimo operacijų inspektavimo standartus, – nustatytų produktų, kurie neįtraukti į sugautų žuvų kiekio sertifikato įgyvendinimo sritį, sąrašą, – tam tikrų žuvininkystės produktų, kuriuos sužvejoja maži žvejybos laivai, atžvilgiu pritaikytų sugautų žuvų kiekio sertifikavimo sistemą, be kita ko, numatydama galimybę naudoti supaprastintą sugautų žuvų kiekio sertifikatą, – pritaikytų sugautų žuvų kiekio sertifikato pateikimo terminą, atsižvelgdama į žuvininkystės produkto tipą, atstumą iki įvežimo į Sąjungos teritoriją vietos ar naudojamą transporto priemonę, – nustatytų patvirtinto ekonominės veiklos vykdytojo pažymėjimo išdavimo, jo dalinio keitimo arba panaikinimo arba patvirtinto ekonominės veiklos vykdytojo statuso galiojimo sustabdymo ar panaikinimo taisykles, taip pat taisykles, susijusias su patvirtinto ekonominės veiklos vykdytojo pažymėjimo galiojimo sąlygomis, – nustatytų tikrinimo, atliekamo siekiant valdyti riziką, Sąjungos kriterijus; (4) itin svarbu, kad Komisija, atlikdama paruošiamuosius deleguotųjų aktų priėmimo darbus, tinkamai konsultuotųsi, taip pat ir su ekspertais. Rengdama ir sudarydama deleguotuosius aktus Komisija turėtų užtikrinti, kad susiję dokumentai būtų vienu metu, laiku ir tinkamai perduoti Europos Parlamentui ir Tarybai; (5) siekiant užtikrinti vienodas Tarybos reglamento (EB) Nr. 1005/2008 įgyvendinimo sąlygas, Komisijai pagal Sutarties dėl Europos Sąjungos veikimo 291 straipsnį turėtų būti suteikti įgyvendinimo įgaliojimai: – nustatyti išankstinio pranešimo formas, – nustatyti iškrovimo ir perkrovimo deklaracijų pateikimo tvarką ir formas, – pasitarus su vėliavos valstybėmis, patvirtinti sugautų žuvų kiekio sertifikatus, parengtus, patvirtintus arba pateikiamus elektroninėmis priemonėmis arba naudojantis elektroninėmis atsekamumo sistemomis, kuriomis užtikrinamas toks pat valdžios institucijų kontrolės lygis, – nustatyti ir keisti sugautų žuvų kiekio sertifikavimo sistemų, kurias įdiegia regioninės žvejybos valdymo organizacijos ir kurios atitinka ES NNN žvejybos reglamentą, sąrašą, – nustatyti visoms valstybėms narėms bendras sąlygas dėl: prašymų išduoti patvirtinto ekonominės veiklos vykdytojo pažymėjimą ir to pažymėjimo išdavimo formų ir procedūrų, patvirtintų ekonominės veiklos vykdytojų tikrinimo taisyklių, taip pat informacijos mainų tarp patvirtintų ekonominės veiklos vykdytojų ir valstybių narių institucijų, tarp valstybių narių ir tarp valstybių narių ir Komisijos taisyklių, – sudaryti NNN žvejybą vykdančių laivų Sąjungos sąrašą, – išbraukti laivus iš NNN žvejybą vykdančių laivų Sąjungos sąrašo, – į NNN žvejybą vykdančių laivų Sąjungos sąrašą įtraukti regioninės žvejybos valdymo organizacijų sudarytus NNN žvejybą vykdančių laivų sąrašus, – nustatyti nebendradarbiaujančias trečiąsias šalis, – nustatytas trečiąsias šalis įtraukti į nebendradarbiaujančių trečiųjų šalių sąrašą, – išbraukti trečiąsias šalis iš nebendradarbiaujančių trečiųjų šalių sąrašo, – esant tam tikroms aplinkybėms priimti neatidėliotinas priemones trečiųjų šalių atžvilgiu, – nustatyti, kokia forma valstybės narės turėtų pateikti informaciją apie pastebėtus žvejybos laivus, – nustatyti tarpusavio pagalbos taisykles. Jei reikia valstybių narių kontrolės, tais įgaliojimais turėtų būti naudojamasi laikantis 2011 m. vasario 16 d. Europos Parlamento ir Tarybos reglamento (ES) Nr. 182/2011[2], kuriuo nustatomos valstybių narių vykdomos Komisijos naudojimosi įgyvendinimo įgaliojimais kontrolės mechanizmų taisyklės ir bendrieji principai; (6) įsigaliojus Lisabonos sutarčiai, 52 straipsnis turėtų būti išbrauktas. Tuo straipsniu jau naudotasi nustatant supaprastinto sugautų žuvų kiekio sertifikato išdavimo teisinę sistemą ir nustatant administracinę tvarką su trečiosiomis šalimis pagal 12 straipsnio 4 dalį ir 20 straipsnio 4 dalį. Vis dar reikia suteikti Komisijai reikiamus įgaliojimus priimti deleguotuosius aktus, kuriais ji pritaikytų sugautų žuvų kiekio sertifikavimo sistemą tam tikriems žuvininkystės produktams, sugautiems mažais žvejybos laivais, įskaitant galimybę naudoti supaprastintą sugautų žuvų kiekio sertifikatą, ir įgyvendinimo įgaliojimus, kad Komisija galėtų, sutarusi su vėliavos valstybėmis, patvirtinti sugautų žuvų kiekio sertifikatus, parengtus, patvirtintus ir pateiktus elektroninėmis priemonėmis arba šią sistemą pakeisti elektroninio atsekamumo sistemomis, kuriomis užtikrinamas toks pats valdžios institucijų atliekamos kontrolės lygis; (7) įsigaliojus Lisabonos sutarčiai, reikėtų pritaikyti nuostatą dėl laikinų priemonių, kuria numatyta, kad tam tikromis sąlygomis dėl tam tikrų Komisijos priemonių turi būti konsultuojamasi su Taryba; (8) Reglamento (EB) Nr. 1005/2008 nuostatomis dėl nebendradarbiaujančių trečiųjų šalių sąrašo sudarymo ir trečiųjų šalių išbraukimo iš to sąrašo sprendimo priėmimo įgaliojimai suteikiami Tarybai. Įsigaliojus Lisabonos sutarčiai, tas nuostatas reikia suderinti su naujomis bendrai žuvininkystės politikai taikomomis taisyklėmis; (9) todėl Reglamentas (EB) Nr. 1005/2008 turėtų būti atitinkamai iš dalies pakeistas, PRIĖMĖ ŠĮ REGLAMENTĄ: 1 straipsnis Reglamentas (EB) Nr. 1005/2008 iš dalies keičiamas taip: 1. 6 straipsnis iš dalies keičiamas taip: a) įterpiama ši 1a dalis: „1a) Komisija taikydama 54 straipsnio 2 dalyje nurodytą nagrinėjimo procedūrą gali įgyvendinimo aktais nustatyti 1 dalyje nurodytos informacijos, apie kurią turi būti pranešta iš anksto, pateikimo formą.“ b) 3 dalis pakeičiama taip: „3. Komisijai suteikiami įgaliojimai pagal 54a straipsnį priimti deleguotuosius aktus, kuriais tam tikrų kategorijų trečiųjų šalių žvejybos laivai tam tikrą ribotą ir pratęsiamą laikotarpį atleidžiami nuo 1 dalyje nustatytos pareigos, arba numatyti kitą pranešimo laikotarpį, atsižvelgiant, inter alia, į žuvininkystės produkto tipą, atstumą tarp žvejybos plotų, iškrovimo vietų ir uostų, kuriuose tie laivai yra registruoti arba įtraukti į sąrašus.“ 2. 8 straipsnio 3 dalis pakeičiama taip: „3. Iškrovimo ir perkrovimo deklaracijų pateikimo tvarka ir formos nustatomos įgyvendinimo aktais. Tie įgyvendinimo aktai priimami taikant 54 straipsnio 2 dalyje nurodytą nagrinėjimo procedūrą.“ 3. 9 straipsnio 1 dalis pakeičiama taip: „1. Valstybės narės savo paskirtuosiuose uostuose kasmet inspektuoja bent 5 % trečiųjų šalių žvejybos laivų iškrovimo ir perkrovimo operacijų, laikydamosi standartų, nustatytų remiantis rizikos valdymu, nepažeisdamos regioninių žuvininkystės valdymo organizacijų nustatytų aukštesnių ribų. Komisijai suteikiami įgaliojimai pagal 54a straipsnį priimti deleguotuosius aktus, kuriais nustatomi minėti standartai.“ 4. 12 straipsnis iš dalies keičiamas taip: a) įterpiama ši 4a dalis: „4a. Komisija įgyvendinimo aktais priima sugautų žuvų kiekio sertifikatus, nustatytus bendradarbiaujant pagal 20 straipsnio 4 dalies nuostatas. Tokie įgyvendinimo aktai priimami taikant 54 straipsnio 2 dalyje nurodytą nagrinėjimo procedūrą.“ b) 5 dalis pakeičiama taip: „5. I priede pateiktas produktų, kuriems netaikomas sugautų žuvų kiekio sertifikatas, sąrašas gali būti peržiūrimas kiekvienais metais. Komisijai suteikiami įgaliojimai pagal 54a straipsnį priimti deleguotuosius aktus, kuriais minėtas sąrašas iš dalies keičiamas remiantis: a) trečiųjų šalių žvejybos laivų inspektavimais valstybių narių uostuose; b) sugautų žuvų kiekio sertifikavimo sistemos taikymu importuojant ir eksportuojant žuvininkystės produktus; c) Sąjungos įspėjimo sistemos taikymu; d) žvejybos laivų, vykdančių NNN žvejybą, nustatymu; e) NNN žvejybą vykdančių arba ją remiančių nacionalinių subjektų nustatymu; f) tam tikrų regioninių žvejybos valdymo organizacijų priimtų nuostatų dėl žvejybos laivų stebėjimo įgyvendinimu; g) valstybių narių ataskaitomis.“ c) pridedama ši 6 dalis: „6. Komisija įgaliojama pagal 54a straipsnį priimti deleguotuosius aktus, kuriais sugautų žuvų kiekio sertifikavimo sistema pritaikoma žuvininkystės produktams, kuriuos sužvejoja maži žvejybos laivai, įskaitant, jei reikia, supaprastinto sugautų žuvų kiekio sertifikato pavyzdžio nustatymą.“ 5. 13 straipsnio 1 dalis pakeičiama taip: „1. Sugautų žuvų kiekių dokumentai ir bet kurie susiję dokumentai, patvirtinti pagal regioninės žvejybos valdymo organizacijos priimtas sugautų žuvų kiekių dokumentavimo sistemas, kurios pripažįstamos atitinkančiomis šiame reglamente išdėstytus reikalavimus, žuvininkystės produktų iš rūšių, kurioms tokios sugautų žuvų kiekių dokumentavimo sistemos yra taikomos, atžvilgiu pripažįstami sugautų žuvų kiekio sertifikatais, ir jiems taikomi patikrinimų ir tikrinimo reikalavimai, kurių importuojančioms valstybėms narėms privalu laikytis pagal 16 ir 17 straipsnius ir 18 straipsnio nuostatas dėl importo draudimo. Tokių sugautų žuvų kiekių dokumentavimo sistemų sąrašai nustatomi įgyvendinimo aktais. Tokie įgyvendinimo aktai priimami pagal 54 straipsnio 2 dalyje nurodytą nagrinėjimo procedūrą.“ 6. 16 straipsnis iš dalies keičiamas taip: a) 1 dalis pakeičiama taip: „1. Patvirtintą sugautų žuvų kiekio sertifikatą importuotojas valstybės narės, į kurią ketinama importuoti produktą, kompetentingoms institucijoms pateikia laikydamasis pirminio nustatyto termino, kuris yra ne vėliau kaip trys darbo dienos iki to laiko, kai numatoma atvykti į įvežimo į Sąjungos teritoriją vietą. Toks trijų darbo dienų terminas gali būti pritaikomas deleguotaisiais aktais, priimtais pagal 54a straipsnį, atsižvelgiant į žuvininkystės produkto tipą, atstumą iki įvežimo į Sąjungos teritoriją vietos arba naudojamą transporto priemonę. Tos kompetentingos institucijos, remdamosi rizikos valdymo principais, patikrina sugautų žuvų kiekio sertifikatą atsižvelgdamos į pranešime, kuris iš vėliavos valstybės gaunamas pagal 20 ir 22 straipsnius, pateiktą informaciją.“ b) 3 dalis pakeičiama taip: “3. Kriterijai, pagal kuriuos valstybės narės kompetentingos institucijos importuotojui gali suteikti patvirtinto ekonominės veiklos vykdytojo statusą, gali būti šie: a) importuotojas yra įsisteigęs tos valstybės narės teritorijoje; b) pakankamas importo operacijų skaičius bei apimtis pateisina 2 dalyje nurodytos procedūros įgyvendinimą; c) turima tinkamos informacijos, kad laikomasi išsaugojimo ir valdymo priemonių reikalavimų; d) yra patenkinama komercinių ir, reikiamais atvejais, transporto bei perdirbimo duomenų valdymo sistema, kuri sudaro sąlygas atlikti tinkamus patikrinimus pagal šį reglamentą; e) yra sąlygos atlikti tuos patikrinimus; f) reikiamais atvejais – kompetencijos praktiniai standartai ar profesinės kvalifikacijos yra tiesiogiai susiję su vykdoma veikla; taip pat g) reikiamais atvejais – yra įrodytas mokumas. Valstybės narės patvirtintų ekonominės veiklos vykdytojų pavadinimus ir adresus Komisijai praneša kuo greičiau po šio statuso suteikimo. Komisija pasirūpina, kad ši informacija valstybėms narėms būtų prieinama elektroninėmis priemonėmis.“ c) pridedamos šios 4 ir 5 dalys: „4. Komisija įgaliojama, remdamasi 3 dalyje išdėstytais kriterijais ir laikydamasi 54a straipsnio nuostatų, priimti deleguotuosius aktus, kuriais nustatomos: a) patvirtinto ekonominės veiklos vykdytojo statuso laikino sustabdymo arba panaikinimo taisyklės; b) taisyklės dėl patvirtintų ekonominės veiklos vykdytojų pažymėjimų galiojimo sąlygų; c) patvirtintų ekonominės veiklos vykdytojų pažymėjimų suteikimo, keitimo ar panaikinimo taisyklės; 5. Komisija, taikydama 54 straipsnio 2 dalyje nurodytą nagrinėjimo procedūrą, priima įgyvendinimo aktus dėl: a) prašymo išduoti patvirtinto ekonominės veiklos vykdytojo pažymėjimą ir to pažymėjimo išdavimo formų bei procedūrų, b) patvirtintų ekonominės veiklos vykdytojų tikrinimo taisyklių, c) taisyklių dėl informacijos mainų tarp patvirtintų ekonominės veiklos vykdytojų ir valstybių narių institucijų, tarp valstybių narių ir tarp valstybių narių ir Komisijos.“ 7. 17 straipsnio 3 dalis pakeičiama taip: „3. Tikrinant visų pirma atsižvelgiama į riziką, nustatytą remiantis nacionaliniu arba Sąjungos lygiu parengtais rizikos valdymo kriterijais. Valstybės narės savo nacionalinius kriterijus Komisijai praneša per 30 darbo dienų po 2008 m. spalio 29 d. ir šią informaciją atnaujina. Komisija įgaliojama pagal 54a straipsnį priimti deleguotuosius aktus, kuriais nustatomi Sąjungos kriterijai, kad būtų galima laiku išnagrinėti riziką ir įvertinti visą svarbią kontrolės informaciją.“ 8. 27 straipsnio 1 dalis pakeičiama taip: „1. Komisija įgyvendinimo aktais, priimtais taikant 54 straipsnio 2 dalyje nurodytą nagrinėjimo procedūrą, nustato NNN žvejybą vykdančių laivų Sąjungos sąrašą. Į šį sąrašą įtraukiami žvejybos laivai, apie kuriuos (po to, kai buvo imtasi 25 ir 26 straipsniuose numatytų priemonių pagal tose pačiose nuostatose nustatytus kriterijus) pagal šį reglamentą gauta informacija rodo, kad jie užsiima NNN žvejyba, kaip apibrėžta 3 straipsnyje, ir jų vėliavos valstybės nevykdė 26 straipsnio 2 dalies b ir c punktuose bei 26 straipsnio 3 dalies b ir c punktuose nurodytų oficialių prašymų reaguoti į tokią NNN žvejybą.“ 9. 28 straipsnio 1 dalis pakeičiama taip: „1. Komisija, taikydama 54 straipsnio 2 dalyje nurodytą nagrinėjimo procedūrą, išbraukia laivą iš NNN žvejybą vykdančių laivų Sąjungos sąrašo, jei to žvejybos laivo vėliavos valstybė įrodo, kad: a) laivas neužsiėmė jokia NNN žvejyba, dėl kurios jis buvo įtrauktas į sąrašą; arba b) reaguojant į aptariamą NNN žvejybą žvejybos laivams, plaukiojantiems su valstybės narės vėliava, pagal Reglamentą (EB) Nr. 1224/2009 buvo pritaikytos proporcingos, atgrasomosios ir veiksmingos sankcijos.“ 10. 30 straipsnio 1 dalis pakeičiama taip: „1. Be 27 straipsnyje nurodytų žvejybos laivų, į NNN žvejybą vykdančių laivų Sąjungos sąrašus įgyvendinimo aktais įtraukiami regioninių žvejybos valdymo organizacijų patvirtintuose NNN žvejybą vykdančių laivų sąrašuose nurodyti žvejybos laivai. Tokie įgyvendinimo aktai priimami pagal 54 straipsnio 2 dalyje nurodytą nagrinėjimo procedūrą. Tokių laivų išbraukimą iš NNN žvejybą vykdančių laivų Sąjungos sąrašo reglamentuoja sprendimai, kuriuos tų laivų atžvilgiu priima atitinkama regioninė žvejybos valdymo organizacija.“ 11. 31 straipsnio 1 dalis pakeičiama taip: „1. Komisija įgyvendinimo aktais nurodo, kurias trečiąsias šalis ji, remdamasi šiame straipsnyje pateiktais kriterijais, laiko nebendradarbiaujančiomis kovojant su NNN žvejyba. Tokie įgyvendinimo aktai priimami taikant 54 straipsnio 2 dalyje nurodytą nagrinėjimo procedūrą.“ 12. 33 straipsnio 1 dalis pakeičiama taip: „1. Komisija įgyvendinimo aktais trečiąsias šalis, nustatytas pagal 31 straipsnio 1 dalį, įtraukia į nebendradarbiaujančių trečiųjų šalių sąrašą. Tokie įgyvendinimo aktai priimami taikant 54 straipsnio 2 dalyje nurodytą nagrinėjimo procedūrą.“ 13. 34 straipsnio 1 dalis pakeičiama taip: „1. Komisija įgyvendinimo aktais išbraukia trečiąją šalį iš nebendradarbiaujančių trečiųjų šalių sąrašo, jei atitinkama trečioji šalis įrodo, kad jos įtraukimą į sąrašą lėmusi padėtis yra ištaisyta. Priimant sprendimą dėl išbraukimo taip pat atsižvelgiama į tai, ar atitinkamos nebendradarbiaujančiomis pripažintos trečiosios šalys ėmėsi konkrečių priemonių, kuriomis būtų galima užtikrinti ilgalaikį padėties pagerėjimą. Tokie įgyvendinimo aktai priimami taikant 54 straipsnio 2 dalyje nurodytą nagrinėjimo procedūrą.“ 14. 36 straipsnis pakeičiamas taip: „36 straipsnis Laikinosios priemonės 1. Jei yra įrodymų, kad trečiosios šalies patvirtintos priemonės kenkia regioninės žvejybos valdymo organizacijos patvirtintoms išsaugojimo ir valdymo priemonėms, Komisija gali įgyvendinimo aktais patvirtinti tarptautinius įsipareigojimus atitinkančias laikinąsias priemones, kurios būtų taikomos ne ilgiau kaip šešis mėnesius ir būtų skirtos tokių trečiųjų šalių priemonių poveikiui sušvelninti. Komisija gali priimti naują sprendimą, kuriuo tos laikinosios priemonės pratęsiamos ne ilgiau kaip šešiems mėnesiams. 2. 1 dalyje nurodytomis laikinosiomis priemonėmis gali būti nustatyta, kad: a) su atitinkamos trečiosios šalies vėliava plaukiojantiems žvejybos laivams, turintiems leidimą žvejoti, neleidžiama įplaukti į valstybių narių uostus, išskyrus nenugalimos jėgos ar nelaimės atvejus, kaip nurodyta 4 straipsnio 2 dalyje, kad būtų suteiktos paslaugos, kurių būtinai reikia padėčiai ištaisyti; b) su valstybės narės vėliava plaukiojantiems žvejybos laivams neleidžiama vykdyti jungtinių žvejybos operacijų su atitinkamos trečiosios šalies vėliava plaukiojančiais laivais; c) nepažeidžiant dvišalių žvejybos susitarimų nuostatų, su valstybės narės vėliava plaukiojantiems žvejybos laivams neleidžiama žvejoti atitinkamos trečiosios šalies jurisdikcijai priklausančiuose jūrų vandenyse; d) neleidžiama tiekti gyvų žuvų, skirtų auginti atitinkamos trečiosios šalies jurisdikcijai priklausančiuose jūrų vandenyse; e) neleidžiama atgabenti gyvų žuvų, sugautų su atitinkamos trečiosios šalies vėliava plaukiojančiais žvejybos laivais, auginimo valstybės narės jurisdikcijai priklausančiuose jūrų vandenyse tikslais. 3. Laikinosios priemonės pradedamos taikyti nedelsiant. Apie jas pranešama valstybėms narėms ir atitinkamai trečiajai šaliai, taip pat jos paskelbiamos Europos Sąjungos oficialiajame leidinyje.“ 15. 49 straipsnio 1 dalis pakeičiama taip: „1. Valstybės narės, kurioms pateikiama tinkamai dokumentais pagrįsta informacija apie pastebėtus žvejybos laivus, šią informaciją nedelsdamos įgyvendinimo aktais nustatyta forma perduoda Komisijai arba jos paskirtai įstaigai. Tokie įgyvendinimo aktai priimami taikant 54 straipsnio 2 dalyje nurodytą nagrinėjimo procedūrą.“ 16. 51 straipsnio 3 dalis pakeičiama taip: „3. Komisijai suteikiami įgaliojimai įgyvendinimo aktais priimti tarpusavio pagalbos taisykles, susijusias su: a) valstybių narių, trečiųjų šalių, Komisijos ir jos paskirtos įstaigos administraciniu bendradarbiavimu, įskaitant asmens duomenų apsaugą ir informacijos naudojimą, taip pat profesinių bei komercinių paslapčių apsaugą, b) pagalbos prašymo įvykdymo išlaidomis, c) valstybės narės vienos institucijos paskyrimu, d) pranešimu apie priemones, kurių nacionalinės institucijos imasi gavusios informacijos per informacijos mainus, e) pagalbos prašymais, įskaitant informacijos prašymus, prašymus imtis priemonių ir prašymus pateikti administracinius pranešimus, ir atsakymų terminų nustatymą, f) informacija, kuriai gauti nereikia išankstinio prašymo, g) valstybių narių santykiais su Komisija ir trečiosiomis šalimis. Tie įgyvendinimo aktai priimami laikantis 54 straipsnio 2 dalyje nurodytos nagrinėjimo procedūros.“ 17. 52 straipsnis išbraukiamas. 18. 54 straipsnis pakeičiamas taip: „54 straipsnis Komiteto procedūra 1. Komisijai padeda Reglamento (EB) Nr. 2371/2002 30 straipsniu įsteigtas Žuvininkystės ir akvakultūros komitetas. Šis komitetas yra komitetas, nurodytas Reglamente (ES) Nr. 182/2011. 2. Jei daroma nuoroda į šią dalį, taikomas Reglamento (ES) Nr. 182/2011 5 straipsnis.“ 19. Įterpiamas 54a straipsnis: „54a straipsnis Naudojimasis įgaliojimais 1. Įgaliojimai priimti deleguotuosius aktus Komisijai suteikiami šiame straipsnyje nustatytomis sąlygomis. 2. 6 straipsnio 3 dalyje, 9 straipsnio 1 dalyje, 12 straipsnio 5 ir 6 dalyse, 16 straipsnio 1 ir 4 dalyse ir 17 straipsnio 3 dalyje nurodyti įgaliojimai suteikiami neribotam laikotarpiui. 3. Europos Parlamentas arba Taryba gali bet kuriuo metu panaikinti 6 straipsnio 3 dalyje, 9 straipsnio 1 dalyje, 12 straipsnio 5 ir 6 dalyse, 16 straipsnio 1 ir 4 dalyse ir 17 straipsnio 3 dalyje nurodytus įgaliojimus priimti deleguotuosius aktus. Sprendimu dėl įgaliojimų panaikinimo nutraukiami tame sprendime nurodyti įgaliojimai priimti deleguotuosius aktus. Sprendimas įsigalioja kitą dieną po jo paskelbimo Europos Sąjungos oficialiajame leidinyje arba vėlesnę jame nurodytą dieną. Jis neturi poveikio jau galiojančių deleguotųjų aktų teisėtumui. 4. Priėmusi deleguotąjį aktą, Komisija apie jį vienu metu praneša ir Europos Parlamentui, ir Tarybai. 5. Pagal 6 straipsnio 3 dalį, 9 straipsnio 1 dalį, 12 straipsnio 5 ir 6 dalis, 16 straipsnio 1 ir 4 dalis ir 17 straipsnio 3 dalį priimtas deleguotasis aktas įsigalioja tik tuo atveju, jeigu per du mėnesius nuo pranešimo Europos Parlamentui ir Tarybai apie šį aktą dienos nei Europos Parlamentas, nei Taryba nepareiškia prieštaravimų arba jeigu dar nepasibaigus šiam laikotarpiui tiek Europos Parlamentas, tiek Taryba praneša Komisijai, kad neprieštaraus. Europos Parlamento arba Tarybos iniciatyva šis laikotarpis pratęsiamas dviem mėnesiais.“ 2 straipsnis Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje. Šis reglamentas privalomas visas ir tiesiogiai taikomas visose valstybėse narėse. Priimta Briuselyje Europos Parlamento vardu Tarybos vardu Pirmininkas Pirmininkas [1] OL L 286, 2008 10 29. [2] OL L 55, 2011 2 28, p. 13.